הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 33, 2020-07-20 15:45

יפעת שאשא ביטון: אני פותחת מחדש את הדיון בנושא: צו לתיקון ולקיום תוקפן של תקנות שעת חירום (נגיף הקורונה החדש – הגבלת פעילות) (שינוי התוספת לחוק) (מס' 3), התש"ף–2020.

יפעת שאשא ביטון: אנחנו מקיימם שיח למעשה כבר מסוף הדיון הקודם עם משרד הבריאות, כי בסופו של דבר אנחנו רוצים להגיע לאיזה מתווה שהוא מוסכם, לפחות בחלקים שבהם דנו כאן בדיון.

יפעת שאשא ביטון: מה שקורה כרגע זה דבר כזה: הבריכות והים, נצביע עליהם ונחריג אותם.

יפעת שאשא ביטון: לגבי הנושא של המסעדות, עדיין אין הסכמה לגבי השאלה אם בפנים ובחוץ.

יפעת שאשא ביטון: הם מתעקשים רק בחוץ.

יפעת שאשא ביטון: על פניו כדי שהמסעדות יהיו פתוחות מחר, בכל מקרה נצטרך להצביע ולהחריג אותן בהתאם להסכם החדש שיהיה להם עם הממשלה.

נירה לאמעי רכלבסקי: - - - מחר ב-05:00 בבוקר.

יפעת שאשא ביטון: מה שנאמר לי על ידי סגן השר שבמהלך הערב הם יביאו את הצו מתוקן, ואז נוכל להצביע.

יפעת שאשא ביטון: תוך כדי המליאה נקבל אישור מיוחד כדי להצביע על פי המתווה החדש שיהיה.

יפעת שאשא ביטון: יכול להיות שהם יגיעו גם להסכם אחר עם המסעדנים.

יואל רזבוזוב: אנחנו מחריגים עכשיו את המסעדות?

יפעת שאשא ביטון: לא נצביע על המסעדנים, וגם לגבי האטרקציות וכל הדברים האחרים עוד לא הגענו להסכמה.

יפעת שאשא ביטון: מה קורה?

יפעת שאשא ביטון: האטרקציות הן ממילא בסוף השבוע, זה לא למחר בבוקר, יש לנו עד יום רביעי להחליט אם אנחנו מקבלים, מורידים, ולהמשיך לקיים על זה דיון מול המשרד.

יפעת שאשא ביטון: זאת אומרת, זה לא משנה שום דבר במציאות שם בחוץ.

יואל רזבוזוב: אין לנו מגבלת זמן של שבוע?

נירה לאמעי רכלבסקי: הזמן נגמר רק ביום ראשון.

יפעת שאשא ביטון: הינה, הגיע השר יזהר שי.

יפעת שאשא ביטון: מייד אני אתן לך את רשות הדיבור, אני פשוט מנסה להסביר את הסיטואציה שאנחנו נמצאים בה עכשיו.

יפעת שאשא ביטון: לגבי חדרי הכושר, אחרי ששמענו את כולם ושמענו אנשי מקצוע, חשבנו שניתן שבוע, שנאפשר לעשות את החלוקה המשפטית, אנחנו גם על זה לא נצביע עכשיו.

יפעת שאשא ביטון: אם בהתחלה אמרנו שנקבל את הצו ונאפשר עבודה של שבוע, אנחנו כרגע לא נצביע על זה.

יפעת שאשא ביטון: נשאיר את זה יחד עם כל הדברים האחרים עד ליום רביעי, בהתאם למה שדיברנו בחוץ עם היועצים המשפטיים לנסות לעשות הפרדה בין הענפים השונים שנמצאים בעולם הכושר, כדי שנוכל לקיים דיון ענייני ולא לשפוך את הכול פנימה.

יפעת שאשא ביטון: זה יאפשר לנו דיון יותר רציני ממה שניהלנו עד עכשיו לגבי הסוגיה הזאת, ואז כבר נכריע עם כל הדברים האחרים.

יפעת שאשא ביטון: למעשה אנחנו לא יוצרים פה דרמות, אבל כן חשוב לי להצביע על ההחרגה של החופים ושל הבריכות, כדי שלפחות את הדבר הזה אנחנו נסגור.

יפעת שאשא ביטון: השר יזהר שי, בבקשה.

ג'אבר עסאקלה: יפעת, כדי שנבין, האם המסעדות פתוחות מחר כמו היום?

יפעת שאשא ביטון: לא, אנחנו נצביע בערב על המתווה החדש, כפי שהוא יוסכם במשא-ומתן ביניהם, ואם לא, אנחנו נתכנס מחר בבוקר ונפתח אותן.

יוליה מלינובסקי: יפעת, מה השתנה בכמה השעות האלה?

יוליה מלינובסקי: היית מאוד מאוד נחרצת בדיבורים שלך.

יוליה מלינובסקי: אנחנו מאתמול על זה.

יוליה מלינובסקי: אם הממשלה הייתה רוצה, היא כבר הייתה מגיעה - - -

יפעת שאשא ביטון: אם כבר אמרת דברים לפרוטוקול, אז אני אגיד אותם כמו שהם היו.

יפעת שאשא ביטון: היו פה חבריי יחד איתנו, היינו מאוד מאוד נחרצים לגבי העניין של האטרקציות, במיוחד במקומות הפתוחים, דיברנו על ההחרגה מבחינת הניסוח המשפטי וידענו שאנחנו הולכים לדבר עם משרד הבריאות.

יפעת שאשא ביטון: אגב, אני מזכירה לכם שלפני שעתיים גם לגבי חדרי הכושר אמרנו שאנחנו אולי כן נאפשר את הסגירה שלהם עד לשבוע הבא או שניתן כמה ימים כדי שיעשו לנו את הפילוח המשפטי לפי החלוקה לענפים בתוך הענף הגדול הזה שנקרא "פעילויות ספורט".

יפעת שאשא ביטון: זה היה הסיכום בינינו, ואיתו אני מגיעה לכאן.

יפעת שאשא ביטון: הדברים נשארו כמו שהם, אנחנו לא נצביע על כל החלקים שאין עליהם הסכמה.

יפעת שאשא ביטון: אנחנו נמשיך לדון בהם.

יפעת שאשא ביטון: חלקם הגדול לא רלוונטי למחר בבוקר, כי הם ממילא מדברים על סוף השבוע, כי האטרקציות פתוחות במשך כל השבוע ומדובר על הסגירה שלהן רק בסוף השבוע.

יפעת שאשא ביטון: אם אנחנו לא מצביעים על זה, גם על חדרי הכושר אנחנו לא נצביע היום, לא נפיל ולא נקבל, אלא ניתן את האפשרות לעשות עבודה משפטית ונקבל את ההחלטות בהתאם ביום רביעי.

יוליה מלינובסקי: בפעם הקודמת שאנחנו דנו על הצו הזה, מצב הדברים היה אחר לחלוטין.

יפעת שאשא ביטון: יש משהו שלא היה בהתאם למה שציינתי עכשיו?

יואל רזבוזוב: אמרנו שנחלק את חדרי הכושר ואת הסטודיו.

יואל רזבוזוב: הסטודיו לפי מה שגרוטו ביקש, שלא יעשו שם - - -

מיקי לוי: לא.

מיקי לוי: עד מחר הוא צריך לתת את הרשימה.

יפעת שאשא ביטון: בדיוק.

יפעת שאשא ביטון: תודה, חבר הכנסת מיקי לוי.

יפעת שאשא ביטון: נכון סיכמנו שאנחנו נותנים עד מחר או מוחרתיים?

מיקי לוי: עד מחר הוא צריך להביא את הרשימה כדי שנצביע.

יואל רזבוזוב: כדי שנצביע על חדרי כושר, אבל הסטודיו - - -

יפעת שאשא ביטון: זה סוכם מלכתחילה.

יואל רזבוזוב: זה לגבי הסטודיו.

יואל רזבוזוב: אם כבר חדרי כושר לא בפנים, אז אולי נחריג את חדרי הכושר ונפתח אותם?

יפעת שאשא ביטון: אי-אפשר.

יפעת שאשא ביטון: אתם אמרתם בעצמכם שאולי את חדרי הכושר אתם לא רוצים לקבל, ואתם רוצים את הסטודיו.

יפעת שאשא ביטון: חברים, כל השיחה שניהלנו שם בחוץ, את כולה הבאתי לפה.

יפעת שאשא ביטון: שום דבר לא השתנה.

יואל רזבוזוב: הגענו למצב שבסוף האג'נדה שלנו היא כן לעזור למשק גם מבחינה בריאותית וגם כלכלית במגבלות.

יואל רזבוזוב: חדרי כושר זה 200,000 אנשים שמתפרנסים מכך.

יפעת שאשא ביטון: אנחנו לא מצביעים כרגע, אנחנו לא מפילים את זה.

יפעת שאשא ביטון: בניגוד למה שדיברנו קודם, אנחנו לא מפילים את זה.

יוליה מלינובסקי: יכול להיות שהשר יחדש לנו משהו?

יוליה מלינובסקי: אני לא מבינה מה השתנה פה בשעתיים האלו.

יפעת שאשא ביטון: שום דבר לא השתנה.

יפעת שאשא ביטון: כל מה שדיברנו בחוץ – ותודה רבה גם לחבר הכנסת יואל רזבוזוב שאומר שכל מה שדיברנו בחוץ הגיע לכאן לשולחן.

יפעת שאשא ביטון: כל ניסיון לומר שמשהו השתנה כאן הוא בעיניי אחיזת עיניים.

יפעת שאשא ביטון: אני גם אומר לגבי האטרקציות, המוזיאונים וכל הדברים האלה, שחשובים אגב לא רק לנו, גם למשרד התרבות והספורט, והם בעצמם נתנו לנו חוות-דעת, אמרנו שאנחנו רוצים להתעקש על זה.

יפעת שאשא ביטון: משום שאין הסכמות אני לא מצביעה על זה בכלל, אני לא פותחת ולא סוגרת, אני עושה הקפאה רגע של המצב.

יפעת שאשא ביטון: ממילא אגב כל האטרקציות מדברות על סוף השבוע, ככה שאנחנו לא יוצרים איזה שינוי דרמטי למחר בבוקר.

יפעת שאשא ביטון: בואו נעשה את זה נכון.

יוליה מלינובסקי: - - - חדרי כושר וסטודיו סגורים.

יפעת שאשא ביטון: הם היו בכל מקרה, לפי מה שסיכמנו בצוהריים.

יוליה מלינובסקי: הם עכשיו סגורים.

יוליה מלינובסקי: נכון?

יוליה מלינובסקי: על פי הצו הממשלתי החדש.

יפעת שאשא ביטון: נכון.

יוליה מלינובסקי: הם מקבלים על זה כסף עכשיו?

יפעת שאשא ביטון: זה סיפור אחר, ואנחנו נדרוש עכשיו, כשאנחנו לא מצביעים על זה, שיביאו לנו גם את מתווה הפיצוי.

יפעת שאשא ביטון: חברת הכנסת מלינובסקי, בואי נגיד ביושר, מה שסיכמנו בצוהריים שממילא אנחנו לא מאשרים את זה עכשיו, זה מה שהשארנו.

יוליה מלינובסקי: אני אסביר לך מה סיכמנו.

יוליה מלינובסקי: אנחנו סיכמנו שאת תעדכני אותנו על ההתפתחויות, וציפיתי שאת תעדכני אותנו על ההתפתחויות לפני הדיון ולא תוך כדי דיון.

יוליה מלינובסקי: זה מה שסיכמנו.

יפעת שאשא ביטון: בדיוק בדרך לכאן קיבלנו את התשובות אחרי הרבה מאוד שיחות.

יוליה מלינובסקי: זה מה שסיכמנו.

יוליה מלינובסקי: מרגע שלא עדכנת שום דבר לפני הדיון, חשבתי - - -

יפעת שאשא ביטון: גם אם לא עדכנתי שום דבר לפני הדיון, יגידו חבר הכנסת מיקי לוי וחבר הכנסת יואל רזבוזוב שלגבי חדרי הכושר והסטודיו ביקשנו שיעשו לנו רשימה עם הגדרות משפטיות, ואנחנו נקבל אותה עד מחר או מוחרתיים.

יפעת שאשא ביטון: חברים, אל תעוותו את מה שהיה כאן.

יפעת שאשא ביטון: בואו, אנחנו מתנהלים ביושר אחד עם השני, בואו נשמור על זה.

יואל רזבוזוב: מסעדנים זה בערב וחדרי כושר וסטודיו – מחר נעשה דיון על זה.

יפעת שאשא ביטון: ביקשנו שעד מחר או יום רביעי הם ייתנו לנו רשימה של כל הענפים הפנימיים בעולם הספורט, ואנחנו נקבל החלטה כדי לעזור לכמה שאנחנו יכולים.

יפעת שאשא ביטון: השר יזהר שי, בבקשה.

יפעת שאשא ביטון: אני ממש מתנצלת, בתוך חמש דקות אנחנו צריכים להצביע.

יזהר שי: תודה, גברתי היושבת-ראש, תודה לכל חברי וחברות הוועדה שעבדתם בצורה אינטנסיבית, בכלל בשבועות האחרונים ובטח ב-48 השעות האחרונות, כדי לעבור על המתווה שהממשלה הציעה, על מנת להפחית את הסכנה להמשך קצב ההדבקה העולה.

יוליה מלינובסקי: אנחנו בירידה.

יוליה מלינובסקי: תדייק, אנחנו בירידה עכשיו.

יפעת שאשא ביטון: ראינו היום את הנתונים.

יזהר שי: יש שלושה מספרים שאני רוצה שתזכרו כשאתם מצביעים בכל נושא שאתם מחליטים, בטח ביום-יומיים הקרובים.

יזהר שי: האחד הוא ש-750 חולים קשים בקורונה זה המקום שבו מערכת הבריאות הישראלית גורסת שהיא לא יכולה להמשיך ממנו, והיא מבקשת מאיתנו, מממשלת ישראל, לשים שם את הקו האדום, וזאת הבקשה גם אליכם.

יזהר שי: כלומר, כל החלטה שלכם צריכה להסתכל על מה קורה בעוד שלושה-ארבעה שבועות.

יוליה מלינובסקי: היום ישב פה סגן שר וגרוטו אמר - - -

יפעת שאשא ביטון: חבל, אין לנו זמן לנהל את הדיון.

יוליה מלינובסקי: זו עבודה בעיניים.

יוליה מלינובסקי: לפני שעתיים ישב סגן שר הבריאות ואמר 1,000, אתם פשוט מבלבלים את כולם.

יפעת שאשא ביטון: חברת הכנסת מלינובסקי, אפשר להחליט שגם על הבריכות נצביע מחר ואז תדברו, כי אסור לי להצביע על זמן מליאה.

יזהר שי: חברת הכנסת מלינובסקי, אני אתייחס לזה.

יזהר שי: הטווח האדום מתחיל ב-750 חולים קשה בקורונה, וזה נכון שהממשלה אמרה שהיא לוקחת לעצמה בטווח האדום הזה בין 750 ל-1,000 ומתקצבת את מערכת הבריאות ממש בימים אלה, שזה גיוס תקנים, זה לקחת אנשים מכל מיני מקומות אחרים, כדי שיעמדו בין 750 ל-1,000.

יזהר שי: תיכף אני אסביר לך למה ההבדל הוא יום אחד, חברת הכנסת מלינובסקי.

יזהר שי: לכן בין 750 ל-1,000 זה אולי נשמע הרבה, אבל זה הבדל של יום אחד, ולכן הינה המספר השני שאני רוצה שתשימו לב אליו.

יזהר שי: כמות החולים הקשים החדשים שנכנסים למערכת, כי זה מדד חשוב, הכפילה את עצמה שלוש פעמים בחודש האחרון.

יזהר שי: עמדנו שלשום על 30 חולים קשים חדשים.

יזהר שי: תלכו איתי הלאה, אם אנחנו נלך בחודש הקרוב עוד פעם שלוש פעמים, נגיע ל-60, 120, 240 - - -

יוליה מלינובסקי: בסוף כולנו נמות.

יואל רזבוזוב: הבעיה שבכל פעם אנחנו מקבלים נתונים אחרים.

מרב מיכאלי: השר יזהר שי, סליחה, שמענו את כל הדברים האלה.

יפעת שאשא ביטון: הבהירו לנו את כל זה, המתמטיקה לא עובדת ככה, גם לא באופן תיאורטי.

יפעת שאשא ביטון: אנחנו לא שם.

יוליה מלינובסקי: מה באת לחדש פה?

יזהר שי: מה שאני בא לחדש לכם שאנחנו מקבלים את ההחלטות על סמך הנתונים האלה, שהם מגבלות מערכת הבריאות הישראלית.

יזהר שי: ההחלטות נועדו להפחית את כמות החולים הקשים שיגיעו למערכת הזאת חודש מהיום.

יזהר שי: קיבלנו המלצות של מומחים לגבי סל של אפשרויות, כשאף אחד מהמומחים, לא בארץ ולא בעולם יכול להעיד בוודאות שאם ניקח אחד מהם הוא יפחית בעשרה חולים קשים את כמות הנכנסים ביום למערכת, אמצעי אחר יכניס 50 ואמצעי אחר ימנע מ-70 להיכנס.

יזהר שי: אין מדע כזה בעולם.

יזהר שי: אני אומר את זה באחריות.

יזהר שי: הדבר היחיד שכל מדינות העולם יודעות בוודאות זה שסגר מלא אכן יוריד באופן ודאי את כמות הנדבקים לאיזה מקום שנרצה, כי אם נלך עד הסוף לא יהיו נדבקים בכלל.

יזהר שי: אנחנו מנסים לגשר בין איפה שאנחנו נמצאים היום, שזה הכפלה שלוש פעמים של כמות החולים הקשים שנכנסו למערכת, ועד חלילה לסגר מלא, כשטווח ההחלטה שלנו עד לסגר מלא שהמומחים אומרים לנו שיהיה מאוחר מדי זה סדר גודל של אולי שלושה שבועות.

יזהר שי: לכן אני מבקש מכם, כל החלטה שלכם שאתם לוקחים, כמובן היא מכובדת והיא החלטה לגיטימית, אתם הכנסת ואתם הריבון על ההחלטות האלה, כמו שנקבע בחוק, בצדק, ואני מכבד את זה, הינה אנחנו נמצאים פה.

יזהר שי: אתם יכולים לבטל כל החלטה של הממשלה, כמו שנקבע בחוק, אבל קחו בחשבון, האחריות היא לא להגיע ל-750 חולים קשים במערכת הבריאות.

יזהר שי: כל החלטה שלכם מכניסה לשם יותר או מוציאה משם אנשים.

יוליה מלינובסקי: אם זה מה שאנחנו מסוגלים, אני לא רוצה לחשוב מה יהיה בחורף.

יוליה מלינובסקי: שי, תחשוב על זה.

יזהר שי: אני חושב על זה.

יזהר שי: יוליה, הסיבה שאני לא ישן כבר שבועיים היא זה.

יזהר שי: אתם בהחלטות שלכם ובהצבעות שלכם צריכים לקחת את זה בחשבון.

מרב מיכאלי: השר שי, תודה רבה.

מרב מיכאלי: אני רוצה שנספיק - - -

יפעת שאשא ביטון: לפחות להצביע על הבריכות והחופים.

מרב מיכאלי: על ההחרגות המוסכמות אני רוצה שנספיק להצביע.

יפעת שאשא ביטון: השר שי, אני מוכרחה לומר, שמענו את הנתונים, יש לי מה להגיד עליהם - - -

מרב מיכאלי: כן, אבל לא נעשה את זה עכשיו.

יזהר שי: בהצלחה.

יזהר שי: תודה לך.

יפעת שאשא ביטון: תודה רבה לך.

יפעת שאשא ביטון: אנחנו מעמידים כרגע להצבעה אך ורק את הבריכות והחופים, כדי שנוכל להבטיח אותם, והנושא של המסעדות נביא היום בצו חדש, לפי ההסכם שיהיה עם המסעדנים, להצבעה כאן בוועדה, אפילו בזמן מליאה.

יפעת שאשא ביטון: ואנחנו אומרים מכאן לממשלה שאם לא יביאו לנו את הצו, כפי שהתחייבו עד הערב, נתכנס מחר בבוקר ופשוט נחריג גם את המסעדות, כדי שהם יוכלו לפתוח כרגיל מחר בבוקר.

יוליה מלינובסקי: לגבי אטרקציות?

יפעת שאשא ביטון: לגבי אטרקציות והכול נמשיך לקיים שיח, וכרגע אנחנו לא מצביעים עליהם, לא בעד ולא נגד.

יפעת שאשא ביטון: ממילא זה לסוף שבוע.

יפעת שאשא ביטון: יש לנו עוד יומיים לעבוד על זה.

יפעת שאשא ביטון: אנחנו יכולים לעשות את זה ברגוע.

מרב מיכאלי: קדימה, הכול ברור.

מיקי לוי: רגע, גם תסכמי את הסיפור של הפילטיס והסטודיו?

יפעת שאשא ביטון: אמרנו, לכן אנחנו לא מצביעים על זה, לא בעד ולא נגד.

נירה לאמעי רכלבסקי: אני רק אומר שהתיקון לגבי בריכות וחופי ים נמצא בסעיף 1(ג) בצו, וזה כרגע מה שיתוקן במידה ותחריגו את שני הנושאים האלה, שאתם מצביעים רק עליהם.

יפעת שאשא ביטון: אנחנו מצביעים.

יפעת שאשא ביטון: מי בעד ההחרגה?

יפעת שאשא ביטון: זה בסדר בניסוח המשפטי?

נירה לאמעי רכלבסקי: פסילת הנושא או החרגת הנושא.

קריאה: לא לאשר את הסעיף.

יפעת שאשא ביטון: אנחנו לא מאשרים את הסעיף של בריכות וחופי ים בסופי שבוע.

יפעת שאשא ביטון: מי בעד לא לאשר?

יפעת שאשא ביטון: יש פה כשלים לוגיים, חבל על הזמן.

יפעת שאשא ביטון: מי בעד ההחרגה, חברים?

יפעת שאשא ביטון: בעד – 9

יפעת שאשא ביטון: נמנעים – אין

יפעת שאשא ביטון: חבר הכנסת מיקי לוי, חברת הכנסת אימאן ח'טיב, חברת הכנסת עינב קאבלה, חברת הכנסת הילה וזאן, חברת הכנסת מרב מיכאלי, חבר הכנסת ג'אבר עסאקלה, חברת הכנסת יוליה מלינובסקי, חבר הכנסת יואל רזבוזוב, חברת הכנסת יפעת שאשא ביטון – כולנו בעד ההחרגה.

יפעת שאשא ביטון: מתנגדים אין.

יפעת שאשא ביטון: נמנעים אין.

יפעת שאשא ביטון: ניפגש כאן הערב בהצבעה על המסעדות.

יפעת שאשא ביטון: תודה, הדיון נעול.